BPN: Pelajar IPT separuh masa harap disenaraikan
SHEILA ZAIDI KUCHING : Bantuan Prihatin Nasional (BPN) yang diperkenalkan oleh Kerajaan
Persekutuan bagi membantu rakyat dalam menghadapi krisis Covid-19 turut
melibatkan golongan pelajar institut pengajian tinggi. Bantuan sebanyak RM200 yang diberikan secara one-off akan diagihkan kepada
pelajar IPT dan telah diperluaskan juga kepada setiap pelajar tingkatan enam,
penuntut jurusan diploma dan lain-lain yang setara. Namun demikian, masih belum dipastikan sama ada pelajar separuh masa turut
tersenarai untuk menerima bantuan itu. Utusan Sarawak mendapatkan komen beberapa pelajar universiti yang belajar
secara separuh masa berhubung perkara itu. Nurfazirah Boman, ketika ditemui berkata, bantuan itu adalah suatu langkah
yang cukup prihatin yang diambil oleh kerajaan dalam membantu golongan pelajar. “Namun, sebagai seorang pelajar dan juga individu yang bekerja serta
tergolong dalam kategori B40, saya tidak pasti sama ada saya menerima bantuan
ini ataupun tidak. “Ini kerana, syarat utama untuk menerima bantuan ini adalah berstatus
pelajar sepenuh masa,” katanya. Semasa menyemak status kelayakan untuk BPN bagi golongan B40 bujang yang
berjumlah RM800, Nurfazirah memberitahu namanya tidak layak untuk menerima
bantuan tersebut kerana beliau dikategorikan sebagai pelajar. Bagi Desmond Jimbun Ambau, syarat untuk menerima bantuan itu agak
mengelirukan dan kurang jelas. “Sebagai pelajar separuh masa dan juga ketua keluarga, saya mungkin tidak
menerima kedua-kedua bantuan ini. “Untuk BPN golongan B40, saya tersenarai sebagai tidak layak kerana
berstatus pelajar, namun syarat untuk menerima bantuan bagi pelajar pula
mestilah sepenuh masa,” ujarnya. Siti Syaabarina Abdul Hamid pula berkata, beliau agak beruntung berbanding
dengan rakan pelajar separuh masa yang lain kerana suaminya tersenarai untuk
menerima bantuan BPN bagi golongan M40. “Tetapi, sebagai pelajar, bantuan tersebut tentunya dapat meringankan beban
saya untuk membeli buku rujukan serta kelengkapan belajar yang lain. “Walaupun bekerja, saya tidak menerima sebarang tajaan daripada mana-mana
pihak untuk membayar yuran pengajian,” katanya. Tambah Syaabarina, bantuan BPN yang diterima atas nama suaminya itu pula,
sudah pasti akan digunakan untuk perbelanjaan keluarga dan dua orang anaknya. Sementara itu, Asri Helmie Zainal Abidin berkata, beliau berkongsi masalah
yang sama dengan rakan yang lain. “Sebagai individu yang bekerja sendiri, pendapatan saya agak terjejas
semasa tempoh PKP ini. “Namun, disebabkan status sebagai pelajar, saya tidak tersenarai sebagai
penerima bantuan BPN,” katanya. Tambah merisaukan lagi, bantuan untuk pelajar IPT yang diumumkan juga tidak
diketahui sama ada turut melibatkan pelajar separuh masa, ujar Asrie. Bagi Lovyna Dura Cillie, beliau sangat berharap untuk mendapatkan salah
satu daripada bantuan yang diberikan oleh kerajaan itu. Katanya, sebagai golongan B40, beliau memenuhi semua syarat kelayakan yang
digariskan namun status sebagai pelajar menyebabkannya gagal menerima bantuan
tersebut. Mohd Faridzuan Mahmud juga berkongsi pendapat yang sama, dan berharap
kerajaan membolehkan pelajar separuh masa untuk turut menerima bantuan sama ada
untuk kategori pendapatan masing-masing ataupun bantuan pelajar IPT. Semua pelajar separuh masa yang ditemui itu sangat berharap sesuatu dapat
dilakukan bagi membolehkan mereka turut sama menikmati bantuan itu. 
See author's posts
